અમદાવાદથી આવતી જતી ટ્રેનોમાંથી ચોરીના બનાવ મામલે ર૪મી ફેબ્રુઆરીએ ગરીબ રથ એકસપ્રેસમાંથી એક મહિલાનું રૂ. બે લાખની મતા ભરેલા પર્સની ચોરી થઇ હતી. આ અંગે મુંબઇના રહેવાસી રેખા મુનાથે રેલવે પોલીસમાં ફરિયાદ નોંધાવી હતી. ર૪મીએ ફરીયાદ નોંધાવ્યાના ત્રણ દિવસ પછી પણ ગુજરાત રેલવે પોલીસ દ્વારા કોઇ પણ પ્રકારની કાર્યવાહી નહોતી કરાઇ અને તેઓને ગોળગોળ જવાબ અપાતાં આખરે તેઓએ રેલવે મંત્રી સુરેશ પ્રભુ અને રેલવે મંત્રાલયને ટ્વિટ કરવું પડ્યું હતું. તેઓના ટ્વિટમાં જણાવ્યા મુજબ ગરીબ રથ એકસપ્રેસમાં ટીટીઇ દ્વારા ફરિયાદ લીધા બાદ ગુજરાત રેલવે પોલીસ દ્વારા તેમનો કોઇ સંપર્ક કરાયો નથી અને ચોરી મામલે કોઇ કાર્યવાહી થઇ નથી. જોકે ત્રણ દિવસ બાદ આ અંગે રેલવે મંત્રાલયે ટ્વિટર દ્વારા તેઓને તેમની ફરિયાદને યોગ્ય અધિકારી સુધી પહોંચાડી દેવાશે તેવું જણાવ્યું હતું.